A-ha, VG og Israel

Hanne Skartveit har en kommentar i VG 8. desember under tittelen ”A-ha, Kygo og jødene” der hun forsvarer å holde palestinerne borte fra deres hjemland. Dersom de palestinske flyktningene får vende tilbake, skriver Skartveit, er ikke lenger Israel en jødisk stat og jødene mister sin frihavn. Boikottbevegelsen krever at alle disse flyktningene skal få vende tilbake til stedene de forlot i 1948, skriver Skartveit også.

”Forlot” dekker alt fra utvandring til flukt. Forut for palestinernes flukt lå massakre på hele landsbyer. Hensikten var å skape panikk og det virket naturligvis. Slikt kalles etnisk rensing og det finnes enda mer alvorlige begrep. ”Frihavn” bygget på etnisk fordriving er grotesk. FN anerkjenner flyktningers udelte rett til å vende tilbake til det land de blei fordrevet fra. Dette retten er universell. Den gjelder hver eneste en av oss, Skartveit, og den kan derfor ikke forhandles bort. Boikottbevegelsen forholder seg til menneskerettigheter slik FN har definert dem, i kravet om å vende tilbake.

Å trekke inn at Saudi-Arabia er verre enn Israel er i denne sammenhengen en avsporing, dessverre typisk. Det er de hardt rammete palestinerne som i dette tilfellet ber om internasjonal støtte. En av deres viktigste allierte er Jewish Voice for Peace i USA, som med sine 350 000 medlemmer bruker slagordet ”Not in my name” om det Israel driver med. Også JVP ser at boikott er det mest effektive, vel å merke om det er forandring en ønsker. Å hevde at vi skulle ”nøre opp under farlige holdninger til jøder” ikke riktig. Boikottbevegelsen er antirasistisk. Å blande sammen jøder med Israels grove folkerettsbrudd er derimot svært farlig, for slikt nører opp under rasehat.

Boikottbevegelsen startet for noen år siden som et palestinsk opprop om støtte til å få slutt på okkupasjonen og en krig som etter 60 år fremdeles pågår. Oppropet samlet støtte av en meget brei palestinsk offentlighet ved at et 170-talls organisasjoner sluttet opp om det. Det bygger på kampen mot apartheid-regimet i Sør-Afrika. Boikotten er ikke til hinder for kontakt og dialog med israelere. Den er rettet mot staten Israel, ikke enkeltpersoner. Typisk nok bygger også vi i den norske boikottbevegelsen i raskt økende grad nettverk med israelere som velger likerett framfor enerett.

Boikotten er ikke en sak mellom ”oss” og israelere. Det er alltid en tredje part til stede, selv om det ikke framstilles slik, nemlig den tapende parten, palestinerne, og deres ikke-voldelige strategi for å bryte den uutholdelige dominansen. Å gå imot boikotten er å ta side, enten en vil være ved det eller ikke. Det er i dette lys vi må se Kygos og A-has beslutning om å spille i Israel. Deres opptreden retter seg imot den palestinske oppfordringen om å bidra på fredelig vis til å få slutt på folkerettsbrudd, fordriving, blokader og landtyveri.

Boikotten handler aldeles ikke om å ”boikotte den frie tanke” men å forsvare retten til faktisk å kunne framføre den uten å risikere fengsel og det som verre er. Boikotten forsvarer palestinernes rett til å ytre seg fritt, til å komme seg trygt til universitetene og reise mellom byene, og å opprettholde internasjonale kontakter.

Å opptre i Israel så lenge de okkuperte ikke gis disse rettighetene er ikke en nøytral handling. Du har valgt side når du gjør det. Vanskeligere er ikke dette.

Øystein Grønning, leder i AKULBI (Akademisk og kulturell boikott av staten Israel)